ئەڭ ئەقىللىك سۈنئىي ئەقىل- Gemini3 ئېلان قىلىندى

**<big>ئەڭ ئەقىللىك سۈنئىي ئەقىل- ‫Gemini3 ئېلان قىلىندى</big>**

2025.11.20

تۈنۈگۈن گۇگۇل (Google) رەسمىي ھالدا پۈتۈنلەي يېڭى Gemini 3 يۈرۈشلۈك مودېلىنى ئېلان قىلدى. ھەمدە ئۇنى ھازىرغىچە بولغان «ئەڭ ئەقىللىك» ۋە «پاكىت جەھەتتە ئەڭ ئىشەنچلىك» سۈنئىي ئەقىل (AI) سىستېمىسى دەپ بېكىتتى.

GPT-5 نىڭ تورغا چىقىرىلىشىنىڭ ئوڭۇشسىز بولۇشىغا ئەگىشىپ، بۇ نەشرى گۇگۇلنىڭ ئالدىنقى قاتاردىكى ئورنىنى قايتۇرۇۋېلىشى ۋە ئىستېمالچىلارغا يۈزلەنگەن AI رىقابىتىدە OpenAI دىن ئېشىپ كېتىشىدىكى ئاچقۇچلۇق پۇرسەت دەپ قارالماقتا.

Gemini 3 مودېلى ئۆزىنىڭ ئىقتىدار ئىپادىسى بىلەن بىردەك ئالقىشقا ئېرىشتى. بۇ كۆزنى قاماشتۇرىدىغان ئىپادە AI تەتقىقات شىركىتى OpenAI نىڭ بۇ يىلنىڭ بېشىدا ئېلان قىلغان چوڭ مودېلى GPT-5 بىلەن روشەن سېلىشتۇرما ھاسىل قىلدى.

گۇگۇلنىڭ بارلىق ئىشلەتكۈچىلىرى Gemini ئەپىدە يېڭى بايراقدار مودېل Gemini 3 Pro نى بىۋاسىتە ئىشلىتەلەيدۇ، شۇنداقلا ئۇ ئىزدەش مۇشتەرىلىك مۇلازىمىتىگىمۇ ماس قەدەمدە كىرگۈزۈلىدۇ. گۇگۇل DeepMind نىڭ ئالىي دىرېكتورى تۇلسى دوشى (Tulsee Doshi) نىڭ بىلدۈرۈشىچە، ئىزدەش شەكلىنىڭ ئۈزلۈكسىز تەرەققىي قىلىشىغا ئەگىشىپ، Gemini 3 Pro گۇگۇلنى «ئۇچۇرلارنى ئومۇميۈزلۈك ئېرىشكىلى بولىدىغان ۋە ھەقىقىي پايدىلىق قىلىش» نىشانىغا تېخىمۇ يېقىنلاشتۇرىدىكەن.

دوشى مۇنداق دېدى: «ھەقىقىي مۇھىم بىر قەدەم بولسا، پەقەت تېكىست بىلەنلا جاۋاب قايتۇرىدىغان كونا ئەندىزىدىن قۇتۇلۇپ، تېخىمۇ مۇكەممەل، تېخىمۇ مول ئىپادىلەش ئۇسۇلى بىلەن تەمىنلەشتۇر.»

Gemini 3 Pro نىڭ كۈچەيتىلگەن كودلاش ئىقتىدارى ئۇنىڭ تېخىمۇ ياخشى كۆرۈنۈشلەرنى ھاسىل قىلىشىغا ئىمكانىيەت بېرىدۇ.

Gemini 3 Pro نىڭ يادرولۇق ئىقتىدارى «تۇغما كۆپ مودېللىق» (Native Multimodal) بولۇپ، ئۇ تېكىست، رەسىم ۋە ئاۋازلارنى ئوخشىمىغان جەريانلارغا بۆلمەستىن، بىر قېتىمدىلا بىر تەرەپ قىلالايدۇ.

Gemini ئەپىدىكى سىناق تەرىقىسىدىكى «ھەرىكەتچان كۆرۈنۈش» (Dynamic View) بەزى سۈرۈشتۈرۈشلەر ئۈچۈن تور بەتكىمۇ ئوخشايدىغان تەجرىبە يارىتىدۇ.

گۇگۇل ئىزدەش ماتورىنىڭ AI Mode دا، Gemini 3 Pro نەتىجىلەرنى تېخىمۇ بىۋاسىتە ئۇسۇلدا نامايان قىلىدۇ، بۇ رەسىم، جەدۋەل، تور ۋە ھەتتا تەقلىدىي مەزمۇنلارنى ئۆز ئىچىگە ئالىدۇ. دەرىجىسى ئۆستۈرۈلگەن «سۈرۈشتۈرۈشنى تارقاقلاشتۇرۇش تېخنىكىسى» (Query fan-out technology) غا تايىنىپ، مودېل مەسىلىلەرنى ئىزدىگىلى بولىدىغان تارماق تۈرلەرگە پارچىلاپلا قالماستىن، بەلكى سوئال سوراش مەقسىتىنى تېخىمۇ ياخشى چۈشىنىپ، «ئىلگىرى قولدىن كېتىپ قالغان بولۇشى مۇمكىن بولغان» مەزمۇنلارنى تاپالايدۇ.

داڭلىق تاراتقۇ The Verge نىڭ خەۋىرىگە قارىغاندا، گۇگۇل يەنە ۋەزىيەتتىن پايدىلىنىپ OpenAI نى مەسخىرە قىلغان بولۇپ، Gemini 3 Pro نىڭ ChatGPT غا ئوخشاش ئادەت خاراكتېرلىك خۇشامەت قىلمايدىغانلىقىنى تەكىتلىگەن. دوشىنىڭ بىلدۈرۈشىچە، يېڭى مودېلنىڭ جاۋابىدا «كۆرۈنەرلىك ئۆزگىرىش» بولىدىكەن، گۇگۇلنىڭ ئېيتىشىچە، Gemini 3 Pro نىڭ ئىپادىلىشى «تېخىمۇ ئەقىللىق، توغرا ۋە بىۋاسىتە بولۇپ، ھەقىقىي ئۆتكۈر پىكىر ئارقىلىق سىلىق-سىپايىلىك ۋە قېلىپلاشقان سۆزلەرنىڭ ئورنىنى ئالىدۇ — يەنى ئىشلەتكۈچى ئاڭلاشنى خالايدىغان گەپنى قىلىش ئەمەس، بەلكى ئىشلەتكۈچى بىلىشكە تېگىشلىك مەزمۇننى ئېيتىپ بېرىدۇ». گۇگۇلنىڭ بىلدۈرۈشىچە، يېڭى نەشرىنىڭ «خۇشامەت قىلىش» جەھەتتىكى ئىپادىسى كۆرۈنەرلىك تىزگىنلەنگەن، ھالبۇكى ChatGPT مۇ بۇ يىلنىڭ بېشىدا مۇشۇنىڭغا ئوخشاش مەسىلىلەرنى تۈزىتىشكە مەجبۇر بولغان ئىدى.

Gemini 3 Pro نىڭ تەپەككۇر قىلىش (مۇھاكىمە قىلىش) ۋە ئەقلىي ئاگېنت (Agent) ئىقتىدارىمۇ كۆرۈنەرلىك كۈچەيتىلگەن بولۇپ، مۇرەككەپ ۋەزىپىلەرگە تېخىمۇ ياخشى تاقابىل تۇرالايدۇ ھەمدە مۇقىم بولغان ئۇزۇن مۇددەتلىك پىلانلاش ئىقتىدارىغا ئىگە. Gemini ئەپىدە سىناق قىلىنىۋاتقان Gemini ئەقلىي ئاگېنت ئىقتىدارى دەل مۇشۇ مودېل تەرىپىدىن ھەرىكەتلەندۈرۈلگەن بولۇپ، ئىشلەتكۈچىنىڭ ئورنىدا تورخەتلەرنى رەتلەپ بېرەلەيدۇ ياكى سەپەرنى ئىزدەپ زاكاز قىلالايدۇ.

AI Mode دىكى Gemini 3 Pro ئۆز-ئارا تەسىر كۆرسىتىدىغان تەقلىدىي مەزمۇنلارنى جاۋابلىرىغا قىستۇرالايدۇ.

نۆۋەتتە، Gemini 3 Pro كەڭ كۆلەمدە ئىشلىتىلىۋاتقان باھالاش سۇپىسى LMArena تىزىملىكىدە بىرىنچى ئورۇندا تۇرىدۇ. ئۇنىڭ Deep Think (چوڭقۇر تەپەككۇر) ئەندىزىسى مۇھاكىمە قىلىش ئىقتىدارىنى يەنىمۇ كۈچەيتكەن بولسىمۇ، ئەمما ۋاقتىنچە پەقەت بىخەتەرلىك سىنىقى خادىملىرىغىلا ئېچىۋېتىلگەن.

ئۆلچەملىك سىناقتا ئومۇميۈزلۈك ئالدىدا، مۇھاكىمە قىلىش ئىقتىدارىدا زور بۆسۈش ھاسىل قىلىندى

Gemini 3 كۆپ تۈرلۈك ساھە ئۆلچەملىك سىناقلىرىدا مۇتلەق ھۆكۈمرانلىق كۈچىنى نامايان قىلدى. ئىنسانىيەت ئەقىل-پاراسىتىنىڭ «تورۇسى» (يۇقىرى چېكى) غا ۋەكىللىك قىلىدىغان سىناق — Humanity's Last Exam (ئىنسانىيەتنىڭ ئاخىرقى ئىمتىھانى) دا، Gemini 3 Pro نىڭ نومۇرى %37.5، ھالبۇكى GPT-5.1 نىڭ نومۇرى %26.5، يەنە بىر داڭلىق مودېل Claude Sonnet 4.5 نىڭ بولسا ئاران %13.7 بولدى.

تېخىمۇ كىشىنى ھەيران قالدۇرىدىغىنى، Gemini 3 Deep Think (چوڭقۇر تەپەككۇر ئەندىزىسى) ئوخشاش سىناقتا نەتىجىسىنى %41.0 كە كۆتۈرۈپ، يېڭىچە خىرىسلارنى ھەل قىلىشتىكى ئالاھىدە ئىقتىدارىنى نامايان قىلدى.

ماتېماتىكا ۋە لوگىكا ئىقتىدارى جەھەتتە، Gemini 3 نىڭ ئىپادىسى ئالاھىدە گەۋدىلىك بولدى:

   ماتېماتىكا مۇسابىقىسىنىڭ «زۇلمەت ئەندىزىسى» بولغان MathArena دا، Gemini 3 Pro نىڭ توغرىلىق نىسبىتى %23.4 كە يەتتى، باشقا چوڭ مودېللار بولسا پەقەت %1 ئەتراپىدا تىركەشمەكتە.

   ئامېرىكا ماتېماتىكا تەكلىپ مۇسابىقىسى (AIME 2025) دە، كود ئىجرا قىلىش بىلەن ماسلاشقاندىكى توغرىلىق نىسبىتى كىشىنى ھەيران قالدۇرىدىغان %100 كە يەتتى.

   ئىلىم-پەن بىلىملىرى سىنىقى GPQA Diamond دا %91.9 لىك يۇقىرى نومۇرغا ئېرىشتى.

كۆپ مودېللىق ئىقتىدارىدا ھالقىش، كۆرۈش سېزىمى ئەقلىي ئىقتىدارى 20 ھەسسە ئۆستى

Gemini 3 كۆپ مودېللىق چۈشىنىش (Multimodal understanding) جەھەتتىمۇ قالتىس ئىپادىسىنى كۆرسەتتى. MMMU-Pro سىنىقىدا %81 نومۇرغا، Video-MMMU سىنىقىدا %87.6 كە ئېرىشتى، بۇ مەزكۇر مودېلنىڭ ئىلىم-پەن ۋە ماتېماتىكا قاتارلىق كەڭ ساھەلەردىكى مۇرەككەپ مەسىلىلەرنى يۇقىرى ئىشەنچلىكلىك بىلەن بىر تەرەپ قىلالايدىغانلىقىدىن دېرەك بېرىدۇ.

ئەڭ دىققەتنى تارتىدىغىنى ئۇنىڭ ئېكراننى چۈشىنىش ئىقتىدارىدىكى بۆسۈشتۇر. ScreenSpot-Pro سىنىقىدا، Gemini 3 Pro نىڭ توغرىلىق نىسبىتى %72.7 كە يەتتى، ھالبۇكى GPT-5.1 نىڭ پەقەت %3.5 ؛

بۇ بۆسۈش AI نىڭ خۇددى ئىنسانلارغا ئوخشاش مۇرەككەپ مەشغۇلات سىستېمىسى كۆرۈنمە يۈزىنى چۈشىنىشىگە ئىمكانىيەت يارىتىپ، كېيىنكى ئەۋلاد ئەقىلىي Agent لارنىڭ ئىنسانلارنىڭ كومپيۇتېرىنى ھەقىقىي ئۆتكۈزۈۋېلىشىغا ئاساس سالدى.

گۇگۇل DeepMind نىڭ باش ئىجرائىيە ئەمەلدارى دېمىس ھاسسابىس (Demis Hassabis) مۇنداق دېدى: «Gemini 3 بولسا ‹دۇنيادىكى ئەڭ ياخشى كۆپ مودېللىق چۈشىنىش مودېلى›، شۇنداقلا شىركەتنىڭ ھازىرغىچە بولغان ئەڭ كۈچلۈك ئەقلىي ئىقتىدارلىق ۋاكالەتچىسى ۋە كود ھاسىل قىلىش مودېلى.»

Agent ئىقتىدارىدا سۈپەت ئۆزگىرىشى، پاراڭلىشىش روبوتىدىن رەقەملىك خىزمەتداشقا قاراپ ئىلگىرىلىدى.

Gemini 3 نىڭ ئەڭ يادرولۇق ئىلگىرىلىشى ئۇنىڭ Agentic ئىقتىدارىدىكى سۈپەت ئۆزگىرىشىدە. گۇگۇل رەسمىي ھالدا «Gemini Agents» نى ئېلان قىلدى، بۇ گۇگۇلنىڭ تۇنجى قېتىم كۆپ باسقۇچلۇق ۋەزىپىلەرنى ئىجرا قىلالايدىغان AI ياردەمچىسىنى سىستېمىلىق ھالدا ئىستېمالچىلارغا ئېچىۋېتىشىدۇر.

كۆرسىتىلگىنىگە ئاساسلانغاندا، Gemini Agent ئىجرا قىلالايدىغان ئىقتىدارلار تۆۋەندىكىلەرنى ئۆز ئىچىگە ئالىدۇ:

   ئىشلەتكۈچىنىڭ ئېلخەتلىرىنى ئاپتوماتىك رەتلەش، ئاچقۇچلۇق ئۇچۇرلارنى ئايرىۋېلىش؛

   كۈنتەرتىپ، قاتناش ۋە خامچوت ئامىللىرىنى ئۆز ئىچىگە ئالغان مۇكەممەل ساياھەت مۇساپىسىنى پىلانلاش؛

   كۆپ باسقۇچلۇق زەنجىرسىمان مۇرەككەپ ۋەزىپىلەرنى ئىجرا قىلىش.

ۋارتون سودا شۆيۈەنى (Wharton School) نىڭ پىروفېسسورى ئېتان موللىك (Ethan Mollick) نىڭ چوڭقۇر باھالىشىدا كۆرسىتىلىشىچە، Gemini 3 نىڭ ئېلان قىلىنىشى «پاراڭلىشىش روبوتى دەۋرى» دىن «رەقەملىك خىزمەتداش دەۋرى» گە قەدەم تاشلاشنىڭ بۇرۇلۇش نۇقتىسى ئىكەن. ئۈچ يىل ئىلگىرىكى GPT-3 مودېلىغا سېلىشتۇرغاندا، AI ئەمدى پەقەت تېكىست ھاسىل قىلىش بىلەنلا چەكلەنمەستىن، بەلكى كود يازالايدىغان، ئۆز-ئارا تەسىر كۆرسىتەلەيدىغان ئەپلەرنى قۇرالايدىغان ۋە كۆپ باسقۇچلۇق ۋەزىپىلەرنى ئىجرا قىلالايدىغان بولدى.

Antigravity سۇپىسى ئېلان قىلىندى، پروگرامما تۈزۈش تەجرىبىسى قايتىدىن ئېنىقلاندى

بۇ قېتىمقى ئېلان قىلىشنىڭ يەنە بىر يارقىن نۇقتىسى سۈپىتىدە، گۇگۇل «Antigravity» ناملىق ئېچىش سۇپىسىنى چىقاردى، بۇ سۇپا AI ۋاكالەتچىلىرىنىڭ تور كۆرگۈچ، IDE ۋە تېرمىنال  مۇھىتىدا قىسمەن كودلاش ۋەزىپىلىرىنى ئىجرا قىلىشىغا يول قويىدۇ.

بۇ سۇپا Gemini 3 بىلەن تور كۆرگۈچنى كونترول قىلالايدىغان Gemini 2.5 Computer Use مودېلىنى بىرلەشتۈرگەن بولۇپ، ئۇنىڭ ۋاكالەتچىسى ئۆزى كود يازالايدۇ، ئۆزى تېرمىنال ئېچىپ سىناق قىلالايدۇ، ھەتتا ئۆزى تور كۆرگۈچنى ئېچىپ UI (كۆرۈنمە يۈز) نى دەلىللىيەلەيدۇ، خاتالىقلارنى بايقىسا ئۆزى تۈزىتەلەيدۇ.

گۇگۇل تەجرىبىخانىسى ۋە Gemini نىڭ مۇئاۋىن لىدىرى جوش ۋۇدۋارد (Josh Woodward) نىڭ بىلدۈرۈشىچە، Gemini 3 گۇگۇل تارىخىدىكى «كەيپىيات پروگراممىچىلىقى» (Vibes Coding) غا ئەڭ ماس كېلىدىغان مودېل ئىكەن.

Antigravity سۇپىسى AI ياردەمچىسىنى ئاچقۇچىلار قورال ساندۇقىدىكى بىر قورالدىن ئاكتىپ ھەمكارلاشقۇچىغا ئايلاندۇردى، ئاچقۇچىلار «كود دېھقىنى» دىن «قۇرۇلما ئۇستىسى» (Architect) غا دەرىجىسى ئۆستى، Gemini 3 بولسا تەھرىرلىگۈچ، تېرمىنال ۋە تور كۆرگۈچنىڭ تولۇق ھوقۇقىغا ئىگە «ئىجرا قىلغۇچى شېرىك» كە ئايلاندى.

گۇگۇل ئېكولوگىيەسىگە ئومۇميۈزلۈك ئۇلىنىش، سودىلىشىش قەدىمى تېزلىتىلدى

ئىلگىرىكى نەشرلىرىگە ئوخشىمايدىغىنى، Gemini 3 ئېلان قىلىنغان كۈنىلا گۇگۇل ئىزدەش سىستېمىسىغا ئۇلاندى، بۇ دېگەنلىك AI ھاسىل قىلغان ئىزدەش نەتىجىلىرى بىۋاسىتە نەچچە مىليارد قېتىملىق ئىزدەش تەلىپىنى قاپلايدۇ.

گۇگۇل يەنە پۈتۈنلەي يېڭى بولغان AI Mode in Search (ئىزدەشتىكى AI ھالىتى) نى چىقاردى. ئىشلەتكۈچىلەر مۇرەككەپ ئۇقۇملارنى ئىزدىگەندە، Gemini 3 ئەمدى سوغۇق ئۇلىنىشلارنىلا قايتۇرماستىن، بەلكى ئۆزىنىڭ كۈچلۈك مۇھاكىمە قىلىش ئىقتىدارىدىن پايدىلىنىپ، شۇ ۋاقىتنىڭ ئۆزىدە چۆكۈشچان (Immersive) ئۆز-ئارا تەسىر كۆرسىتىدىغان دىئاگرامما ياكى تەقلىدىي قوراللارنى ھاسىل قىلىپ بېرىدۇ.

گۇگۇل مەھسۇلات مەسئۇلى تۇلسى دوشى (Tulsee Doshi) مۇنداق دېدى: «Gemini 3 تە، بىز مۇھاكىمە قىلىش ئىقتىدارىنىڭ غايەت زور ھالقىشىنى كۆردۇق. ئۇنىڭ ئىنكاس قايتۇرۇش چوڭقۇرلۇقى ۋە ئىنچىكىلىك دەرىجىسى بىز ئىلگىرى كۆرۈپ باقمىغان سەۋىيەدە.»

Gemini 3 نىڭ تەسىرىدىن گۇگۇلنىڭ پاي چېكى ئۆستى.

11-ئاينىڭ 19-كۈنى، گۇگۇلنىڭ ئانا شىركىتى Alphabet نىڭ پاي باھاسى ئىككى ئايدىن بۇيانقى ئەڭ چوڭ ئۆسۈش نىسبىتىنى ياراتتى، ئۇنىڭ يېڭىدىن ئېلان قىلغان سۈنئىي ئەقىل (AI) مودېلى Gemini كەڭ ئالقىشقا ئېرىشىپ، مەبلەغ سالغۇچىلارنىڭ بۇ شىركەتنىڭ AI ساھەسىدىكى رىقابەت كۈچىگە بولغان ئىشەنچىسىنى ئاشۇردى.

گۇگۇلنىڭ پاي باھاسى شۇ كۈنى ئەڭ يۇقىرى بولغاندا %6.9 ئۆسۈپ، 303.68 دوللارغا يېتىپ، تارىختىكى يېڭى يۇقىرى رېكورتنى ياراتتى. بىراق، پەن-تېخنىكا پايچېكىنىڭ مۆلچەر قىممىتىنىڭ بەك يۇقىرى بولۇپ كېتىشىدىن ئەنسىرەش كەيپىياتى يەنىلا بازارغا يېتەكچىلىك قىلىۋاتقانلىقتىن، چوڭ بازارنىڭ داۋاملىق تۆۋەنلىشىگە ئەگىشىپ، گۇگۇل پاي باھاسىنىڭ ئۆسۈش نىسبىتى ئاخبارات ئېلان قىلىنغان ۋاقىتقىچە %3 كە قىسقاردى.

گۇگۇل يەنە پاي چېكى شاھى ۋارېن باففېت (Warren Buffett) قارمىقىدىكى بېركشىر (Berkshire) نىڭ قوللىشىغا ئېرىشتى. بېركشىر ئالدىنقى ھەپتە ئاشكارىلىغان 13F ھۆججىتىدە كۆرسىتىلىشىچە، ئۇ ئۈچىنچى پەسىلدە گۇگۇلنىڭ پېيىنى سېتىۋالغان.

بۇ يىل كىرگەندىن بۇيان، گۇگۇلنىڭ يىل ئىچىدىكى ئۆسۈش نىسبىتى %56 كە يېتىپ، «يەتتە گىگانت» (Magnificent 7) ئىچىدە ئىپادىسى ئەڭ كۈچلۈك بولغان بىرى بولۇپ قالدى، ھەمدە ئۆسۈش نىسبىتى ناسداك 100 كۆرسەتكۈچىنىڭ ئۈچ ھەسسىسىدىن ئېشىپ كەتتى.

مەنبە: ئالپ سالونى